**Sajószöged Községi Önkormányzat Képviselő-testületének**

**…/2020.(….) önkormányzati rendelete**

**a bölcsődei ellátásról**

Sajószöged Községi Önkormányzat Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 29. § (1) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 8. pontjában meghatározott feladatkörében eljárva a következőket rendeli el:

1.§ A bölcsődei ellátást Sajószöged Községi Önkormányzat a fenntartásában működő Sajószögedi Zöld Sziget Bölcsőde (3599 Sajószöged, Mátyás király út 10.) útján (a továbbiakban: Intézmény) biztosítja.

2.§ (1) A bölcsődei felvétel rendje az Intézmény Szervezeti és Működési Szabályzata II. 3. pontja szerint történik.

(2) A felvételi kérelem elutasítása esetén a kérelmező az erről szóló értesítés kézhezvételét követő nyolc napon belül a fenntartóhoz fordulhat.

3.§ (1) Megszűnik a bölcsődei jogviszony:

a) ha a törvényes képviselő az ellátás megszüntetését kéri,

b) ha a törvényes képviselő a két hónapot elérő térítési díjhátralékot a második

felszólításban megszabott határidőig nem fizeti meg.

(2) Meg kell szüntetni annak a gyermeknek az ellátását, aki a bölcsőde orvosának szakvéleménye szerint egészségi állapota miatt bölcsődében nem gondozható.

4.§ A bölcsőde az alapellátáson kívül más szolgáltatást nem biztosít.

5.§ (1) A képviselő-testület a bölcsődei ellátás keretében nyújtott térítési díját 2020. december 31-ig nulla forint összegben állapítja meg.

(2) A gyermekétkeztetés térítési díját külön rendelet állapítja meg.

6.§. Ez a rendelet 2020. szeptember 01. napján lép hatályba.

k.m.f.

dr. Gulyás Mihály sk. dr. Boros István sk.

polgármester címzetes főjegyző